આમ તો સચિનદેવ બર્મને એવું કહ્યું હતું કે “મને હાર્મોનિયમ અને લતા મંગેશકર આપો. હું સંગીત સર્જી આપીશ!” છતાં જ્યારે બે મહાન કલાકારો ભેગા થાય ત્યારે તેમનાં સ્વાભિમાન પણ ભેગાં થતાં હોય. એ સ્વમાન અને અહમ (ઇગો) વચ્ચેની પાતળી ભેદરેખા લોપ થવાની શક્યતા ત્યારે વધી જાય, જ્યારે બે હસ્તીઓ વચ્ચે સીધી વાતચીત ના થાય. કેમ કે સફળ સંવેદનશીલોમાં ગેરસમજ પણ એટલી જ ઝડપથી થઈ શકે. એક જગ્યાએ નોંધ છે કે ‘સિતારોં સે આગે’ નામની ફિલ્મના એક ગાયનના રેકોર્ડિંગ માટે સમય ફાળવવા અંગે મતભેદ થયા હતા. પરંતુ, ખુદ લતાજીએ તે ઘટના વિશે કહ્યું છે કે ‘‘૧૯૫૭ની ફિલ્મ ‘મિસ મેરી’ના એક ગીતના સંદર્ભે દાદાના સંદેશાવાહકે પહોંચાડેલા ગલત મેસેજને કારણે એ ગેરસમજ થઈ હતી.’’